DStv gaan stroming beperk | Maroela Media
DStv gaan stroming beperk
Skermskoot van DStv Now-app
DStv-intekenare sal van volgende maand af op net een toestel op 'n slag DStv-kanale kan stroom.
MultiChoice het aangekondig dat die verandering van 22 Maart af sal geld "as een van vele deurlopende maatreëls om die deel van wagwoorde en roofkykery teë te werk".
Dit is 'n groot uitdaging vir stromingsdienste wêreldwyd, sê MultiChoice en voeg by dat die maatreëls ook ingestel word om gelyktydige stroming te beperk.
DStv-intekenare sal steeds voorheen afgelaaide inhoud op 'n tweede toestel kan kyk en die veranderinge sal alle DStv-intekenare raak.
Die getal toestelle wat vir stroming geregistreer kan word, bly vier en daar is steeds die opsie om DStv-inhoud op geselekteerde toestelle af te laai om dit agterna (dus nie regstreeks nie) te kyk, as 'n manier om meer as een familielid toe te laat om DStv terselfdertyd te geniet.
Die nuwe maatreëls het nie 'n invloed op mense wat DStv op hul dekodeerders kyk nie – intekenare kan voortgaan om DStv op tot drie dekodeerders te kyk wat aan dieselfde intekening met XtraView gekoppel is.
Die verandering raak nie Showmax-kliënte nie en daar is ook geen veranderinge aan pryse weens dié reël nie.
DStv het ook vroeër die maand die nuwe pryse wat van April af geld, bekend gemaak:
DStv Compact word met R20 per maand duurder
DStv Premium en Compact Plus word met R10 per maand duurder
DStv Family word met R14 duurder
DStv Access word met R5 duurder en
DStv EasyView se prys bly onveranderd.
Lewenslank vir Alldays-plaasmoordenaars
Kaapse bus slaan 'vanself' aan die brand
Dit is 'n baie duur opsie om tv te kyk. Is dit regtig waarde vir geld ?
Ja skiet mense soos ek in die voet wat DSTV op 'n Xbox en 'n rekenaar wil kyk.
Agt jaar later en geen oomblik spyt . Koebaai Meraai
Een ding wat ek van DSTV agtergekom het is dat hy verskriklik herhaal. Gee dit so 2 maande dan kyk jy weer dieselfde programme van voor af. Ek praat nie van programme wat herhaal in verskillende tydgleuwe om voorsiening te maak vir iets wat jy gemis het nie, maar volskaalse heruitsendings. History channel wys oor en oor Forge in Fire. Comedy Central herhaal net 3 sitkoms oor en oor en die lys gaan aan. DSTV is net goed vir KykNet en Sport verder is hy pateties en om R900 te betaal vir net twee kanale maak nie sin nie.